Papersnake/gushiwen huggingface dataset:
独立思故山
陆游（宋代）

溪水初生与岸平，桥头新柳已藏莺。
诗缘遇兴玲珑和，酒为逢知烂熳倾。
青箬买来冲雨钓，乌犍租得及时耕。
今朝独立东风里，叹息无人会此情。
酹江月 次梅隐丈生旦感怀
蒲道源（元代）

南箕月直，想青天、万里光芒生夕。谁料英灵如此赋，孤负生平胸臆。

世事悠悠，尘缘衮衮，仰看晴空碧。利名余子，面骍羞汗长沥。

幸自吾爱吾庐，南山招隐，洒扫躬厮役。但愿身强余庆在，流与子孙逢吉。

畅饮遗情，浩歌乘兴，风月共呼集。从今数去，那朝非是生日。
四明山诗。鞠侯
陆龟蒙（唐代）

何事鞠侯名，先封在四明。但为连臂饮，不作断肠声。

野蔓垂缨细，寒泉佩玉清。满林游宦子，谁为作君卿。
咏千山诗二首 其二
王尔烈（清代）

玉勒朱旗清晏时，茅堂石径一委蛇。孝思自溯丰岐业，睿赏长留典诰词。

华岱仰闻称伟俊，沧溟应待眺瑰奇。松声泉韵如相语，宝字天文乞勒碑。
和观瑞圣宫殿有感
吕陶（宋代）

属车何日泛尘清，旧苑沈沈隔禁城。别殿未闻天跸响，华封常听宝鸾声。

禽鱼欲遂灵台乐，燕雀终期大厦成。敢告冬官举常职，莫将池籞等閒轻。
中陂
颜伯珣（清代）

万物皆忌盈，山水宁厌取。自开原山泉，中园坼水府。

出纳皆汇陂，势无百里土。譬犹建中州，四澨分条缕。

黯淡原山崖，窟根互撑拄。石气入青林，幽姿为云雨。

南屏镜中悬，一一类天姥，春莼丝就搴，秋鱼鳞堪数。

往往花港船，清樽随棹舻。过阁侣常集，岫月待初吐。

长笛碧烟收，如闻潜蛟舞。万象纷濛濛，光炯鉴可睹。

岸疑留遗佩，洞欲摘石乳。幽胜固非一，物色兼草莽。

江汉有覆舟，他山多贙虎。消息懒服食，何羡生毛羽。
赠何孝子
李颙（明代）

绕舍乌成阵，终年虎卧门。山梅初并蒂，冬竹又生孙。

耿耿天公识，明明国典存。千秋何孝子，不愧史官言。
八六子 次杜牧之韵
吴湖帆（清代）

恋情深。换来心事，铜雀金兽云沉。听翠羽、恍若无言，红酽重延浅醉，盈盈暗欹凤衾。

凭谁九回肠转，绛袂凉生，兰麝慵薰。

亸鬓愁侵。甚流连、偏逢禊修烟禁。漫天飞絮，梦寻何处，桃李斗媚，林莺自啭，春风几度曾临。

正凝思、池塘半晴半阴。
寄鹤林智福上人
周弼（宋代）

深山高顶寺，黄鹤旧曾留。
鹤去无踪迹，山僧几白头。
鸟闲斋鼓静，猿啸佛灯幽。
宿约何时践，题诗向瀑流。
不见来词
施肩吾（唐代）

乌鹊语千回，黄昏不见来。漫教脂粉匣，闭了又重开。
同李三洲伦右溪登灵洲和韵
王渐逵（明代）

云里青山树里台，那堪秋色逐人来。疏松细草浑三径，扫石临流共一杯。

风静星河如露冷，月明箫鼓并朝回。佳辰良会应能几，曙色残更莫浪催。
缲丝曲
徐照（宋代）

荻箔争收茧，瓢轮斗卷丝。
未充身上着，先卖给朝饥。
同萧鍊师宿太乙庙
李益（唐代）

微月空山曙，春祠谒少君。落花坛上拂，流水洞中闻。

酒引芝童奠，香馀桂子焚。鹤飞将羽节，遥向赤城分。
念奴娇·嫦娥伴侣
赵鼎臣（宋代）

嫦娥伴侣，降人世，天与长生仙箓。五色云开浮瑞霭，中有西真眉目。贤德家风，艳容天赋，占尽人间福。长庚明月，誓同千古相逐。开宴香蔼华堂，金杯休诉，好醉蟠桃熟。子子孙孙同上寿，有个人人同祝。雨鬓春风，一钗香雾，长与瑶池绿。更祈眉寿，愿如南山松竹。
刘仓副家读其祖废齐文集
杨弘道（元代）

西职閒曹六十春，挂冠归守冢前麟。试评八载齐皇帝，何似终前宋大臣。

白霫衮章俄在殡，鹊山珠玉不成尘。百年事往陈编在，爱惜留传属后人。
木兰花慢（孙靖州应龙生日八月八日）
魏了翁（宋代）

恰秋光四十，箕斗外、月初弦。笑浅濑平芜，寒城小市，掌许山川。浅生梦魂不到，与君侯、岁岁此周旋。鞍马空销髀肉，兜牟未换貂蝉。

人生天地两仪间。须住百余年。数重卦三三，后天八八，来日千千。面前路头尽阔，放规模、运量十分宽。官职终还分定，儿孙也靠心传。
寄南湖主人海雪岑
陈著（宋代）

别雪岑翁不记年，翁今来管四明天。
看翁卷起南湖浪，洗尽浮尘结净缘。
林文节赠贾收诗稿二诗帖赞
岳珂（宋代）

欧称醉翁，公称醒老。
尚论平生，岂以诗考。
庆历之滁，元佑之湖。
醒欤醉欤，醉欤醒欤。
次韵和抑之寒食 其一
白子仪（宋代）

良辰今日正寒食，收拾宾槃宜再三。落笔唱酬宜不倦，把花醒醉亦何惭。

客来常满眼无白，人道半痴心所甘。幸是禁烟芳节在，接䍦倒载定能堪。
闻相公三兄小园置宴以元衡寓直因寄上兼呈中书三兄
武元衡（唐代）

休沐限中禁，家山传胜游。露寒潘省夜，木落庾园秋。

兰菊回幽步，壶觞洽旧俦。位高天禄阁，词异畔牢愁。

孤思琴先觉，驰晖水竞流。明朝不相见，清祀在圜丘。
岁暮
陆游（宋代）

半生浪走跨秦吴，白道还如筮仕初。
冻芋浊醪邀里巷，昏烟湿雪暗郊墟。
穷空敢恨寒无褐，忧患元因出有车。
笑掩陈编聊自慰，古来富贵羡樵渔。
壬申除夜悼二女
沈宛君（明代）

恶风吹断鬓，寂寞岁穷天。
落月照新鬼，伤心送旧年。
室连双晙帐，肠断一诗篇。
腊酒浇难醒，寒花泪纸钱。
感事
吴观礼（清代）

宁闻周召制鹰扬，拜将登坛重启行。兵柄谁侵天策府，元戎直拟虎贲郎。

若为善驭临淮部，可有专征赵郡王。多难岂容矜意气，累朝旧制未应忘。
次韵雪寒郡中粜米食源有赋
高斯得（宋代）

父兮儿饥母兮寒，瓶中无粟囊无钱。
天公何不知人苦，狞风裂无雪塞户。
我来日月虽未多，舛令已干天谴呵。
医疮眼下尚无药，更有妙诀瘳沉疴。
拔贫为富非不窘，坐视沟瘠吾何忍。
长民要识天之天，此事前人固加谨。
我仓我庾虽甚枵，且须倾空苏瘵凋。
惭无大德与汝曹，聊以小惠为宽条。
何时公私俱露积，慰我片片心事赤。
圩丰食可接青黄，盗弭丸无探赤白。
老夫藉手得归田，免讥取禾三百廛。
君诗太夸不可传，吾恐闻者讥贪天。
惜母山新路词
王时叙（宋代）

惜母山前龙女祠，画船送客黄金卮。
从他坐唱阳关曲，只唱新开石路词。
越女词五首
李白（唐代）

长干吴儿女，眉目艳新月。
屐上足如霜，不著鸦头袜。

吴儿多白皙，好为荡舟剧。
卖眼掷春心，折花调行客。

耶溪采莲女，见客棹歌回。
笑入荷花去，佯羞不出来。

东阳素足女，会稽素舸郎。
相看月未堕，白地断肝肠。

镜湖水如月，耶溪女似雪。
新妆荡新波，光景两奇绝。
拾翠羽
张孝祥（宋代）

春入园林，花信总诸迟速。听鸣禽、稍迁乔木。夭桃弄色，海棠芬馥。风雨齐，芳径草心频绿。

禊事才过，相次禁烟追逐。想千岁、楚人遗俗。青旗沽酒，各家炊熟。良夜游明月胜烧花烛。
衢州城外
赵蕃（宋代）

才得新晴半日强，廉纖又复蔽朝光。
梅花黯黯春将暗，麦垅青青饵欲香。
野水数弯流以决，晚山几叠澹而长。
秋风红叶骑驴去，归日侵寻且载阳。
秋高亭
赵必愿（宋代）

秋空何太高，秋风何太清。
秋露何太皎，秋月可太明。
秋山有素期，秋水莫间盟。
力此久病身，试上高高亭。
上欲驾扶摇，下欲跳清泠。
手持紫玉箫，跨鹏或骠鲸。
时吹复时止，霄壤随纵横。
回首天上人，见我呼友生。
我言你能许我三百六旬无一日之不秋，则我亦许你从此为逍遥之朋。
登上竺兴福寺新阁五首
方回（元代）

面面峰峦杰阁新，好山借我倚栏身。
商量壁记留名易，未是题诗第一人。
忆昔行寄张龙湖内翰
王廷陈（明代）

忆昔赤壁张华筵，与君共醉长江边。白鸟飞随金马客，苍苔坐啸赤墀贤。

岂知云雨欢不延，尊前红日堕山川。予逐白云归楚泽，君随明月上青天。

天中谒圣人，献纳为近臣。马迁石室羞前史，方朔金门见后身。

鹦鹉洲边忽分手，凤凰池上频回首。但使同心各一方，何须对面衔杯酒。

俱称赋客异升沈，临风三复白头吟。相如未逢杨得意，汉室谁当奏上林。
答王晋叔
韦骧（宋代）

区区行役临南浦，忽奉来书墨未乾。见报新恩移亳社，便疑衰迹近长安。

山危水恶行将免，宦思乡情日渐宽。朝夕放船来就别，赠言应许遗琅玕。
和郑少师相公题慈恩寺禅院
杨巨源（唐代）

旧寺长桐孙，朝天是圣恩。谢公诗更老，萧傅道方尊。

白法知深得，苍生要重论。若为将此望，心地向空门。
寿文衡山
刘麟（明代）

人日冲泥献寿卮，追惟旧学老吾师。际天丘壑聊挥翰，满目风云尽入诗。

淇澳青青歌竹后，渭川瀰瀰得鱼时。仁明见说东朝出，何事商山久茹芝。
自怀玉驿复行舟
陆深（明代）

行尽山程复水程，水南山径更须行。攀高渐识浮云薄，度险频须怪石轻。

到处一身真逆旅，传来满耳总虚名。阴晴未定秋将半，忽听松声是雨声。
金刚随机无尽颂·持经功德分第十五
释印肃（宋代）

室内交珍宝，方悔初颠倒。
白日上云霄，帝里风光好。
寄题周功父溪园三咏·雪亭
张栻（宋代）

溪园平广处，雅称雪中游。
疎密看千变，高低共一丘。
寒知松节劲，静觉竹声幽。
还有故人否，当能看小舟。
晓坐荷桥四首
杨万里（宋代）

碧玉山边白鸟鸣，绿杨风里翠荷声。
草花蹈碎教人惜，为勤芒鞋款款行。
寄傲轩
苏轼（宋代）

先生英妙年，一扫千兔秃。
仕进固有余，不肯践场屋。
通阛何所傲，傲名非傲俗。
定知轩冕中，享荣不偿辱。
岂无自安计，得失犹转毂。
先生独扬扬，忧患莫能渎。
得如虎挟乙，失若龟藏六。
茅檐聊寄寓，俯仰亦自足。
东坡无边春，方寸尽藏蓄。
醉哦旁若无，独侑一樽醁。
床头车马道，残月挂疏木。
朝客纷扰时，先生睡方熟。
偈
释辩（宋代）

不是心，不是佛，不是物，钻天鹞子辽天鹘。不度火，不度水，不度子，离弦箭发没回途。

直饶会得十分去，笑倒西来碧眼胡。
皇帝阁春帖子
许应龙（宋代）

日向皇都永，冰从太液融。
青阳才转律，物物被和风。
赋栖真观月季
史弥宁（宋代）

茶芗从臾访栖真，闯户蔫红绝可人。不逐群芳更代谢，一生享用四时春。
苕溪
戴表元（宋代）

六月苕溪路，人看似若耶。
渔罾挂棕树，酒舫出荷花。
碧水千塍共，青山一道斜。
人间无限事，不厌是桑麻。
秋日三首
秦观（宋代）

霜落邗沟积水清，寒星无数傍船明。
菰蒲深处疑无地，忽有人家笑语声。

月团新碾瀹花瓷，饮罢呼儿课楚词。
风定小轩无落叶，青虫相对吐秋丝。

连卷雌霓小西楼，逐雨追晴意未休。
安得万妆相向舞，酒酣聊把作缠头。
退栖
司空图（唐代）

宦游萧索为无能，移住中条最上层。得剑乍如添健仆，

亡书久似失良朋。燕昭不是空怜马，支遁何妨亦爱鹰。

自此致身绳检外，肯教世路日兢兢。
和曾端伯安抚养生歌
郭印（宋代）

大道靡涉多歧，迷涂争求捷径。
采御未免摇精，道引止能祛病。
采食一藏偏强，烧炼千金或罄。
纷纷小法小功，往往匪清匪净。
那知反照内观，专在致虚守静。
况始生之神气，即本来之性命。
源深其流必长，根固其叶斯盛。
刳心自契真空，减息终成大定。
谓虚固苛集道，非睿不能作圣。
夫人受中以生，惟我独得其正。
斡旋天地之机，提挈阴阳之柄。
每嗟坐禅学佛，有似磨砖作镜。
聚块积尘非理，槁木死灰失性。
直须大用见前，方是真仙究竟。
不生故能生生，古语由来堪听。
夜坐忽闻村路报晓铁牌
陆游（宋代）

秋气凄凉雾雨昏，老书生病卧孤村。
五更不用元戎报，片铁铮铮自过门。
孙莘老报状帖赞
岳珂（宋代）

遗墨之四行，煜其如晨星之烂。
是曰元佑之名臣，所当考而申之以赞。
长相思
袁去华（宋代）

荷花香。竹风凉。万动声沈更点长。荧荧月半床。

好思量。恶凄惶。独立西厢花拂墙。如今空断肠。
宣武令狐相公以诗寄赠传播吴中聊奉短草用申酬谢
白居易（唐代）

新诗传咏忽纷纷，楚老吴娃耳遍闻。尽解呼为好才子，

不知官遍上将军。辞人命薄多无位，战将功高少有文。

谢脁篇章韩信钺，一生双得不如君。
又和十二月十一日雪
苏颂（宋代）

腊前寒雨已为霖，一夕皑皑变暝阴。
春圃暗惊花萼早，客舟偏觉漕渠深。
都无车马尘过眼，唯有尊罍酒惬心。
共喜时和成美岁，预知氛祲不能侵。
庞山湖泛舟过甯伯让庄所
成廷珪（元代）

湖上足清昼，雨余生绿阴。
扁舟到城近，曲港入村深。
野叟频相问，郎君不可寻。
西庵肯分席，吾亦老山林。
普照院
李淛（宋代）

青山绕屋蓝光重，流水冲阶碧藓滋。
独坐午窗谁晤语，鹧鸪声里竹阴移。
酬妙湛闍梨见赠妙湛能棋其师璘公盖尝与先君
陆游（宋代）

昔侍先君故里时，僧中最喜老璘师。
高标无复乡人识，妙寄惟应弟子知。
山店煎茶留小语，寺桥看雨待幽期。
可人不但诗超绝，玉子纹枰又一奇。
偈颂一百三十三首 其六十一
释居简（宋代）

据虎头，收虎尾。未见其人，第一句下明宗旨。尝闻其语，踢起便行，白云万里。
题张子正观察溪风亭
郭仲荀（宋代）

广岸流波远，清飚襟袖开。
登临忘畏景，宴息绝纖埃。
逐渡轻云去，零空细雨来。
斯亭不受暑，归客意裴回。
送术士吴国材诗
许及之（宋代）

自昔名家子，于今卖卜翁。亲逢黄石老，曾验黑头公。

无术自医命，有奇祇堕空。吹嘘吾岂敢，怜子又西东。
大云寺同王翚父晚归
洪咨夔（宋代）

春风拍天梯，夕舂堕寒浦。
潭潭水晶宫，滟滟赤金柱。
汞炉煮丹水，酿作九霞醑。
阳侯醉而狂，唤起烛龙舞。
湿红照白发，客子有酒所。
举鞭问同来，扶桑在何许。
同来狂更甚，摇手作虏语。
上流屠鲸鲵，流血一川雨。
次杨监簿上陈守赈灾韵
姚勉（宋代）

稻田碁局分郊区，人烟尽障联城隅。
新秧入夏种俱了，一色秀绿连天铺。
年丰正为忧国愿，雨霪忽动民愁吁。
浪浪竹瓦日鸣瀑，烂烂苔砌长跳珠。
江流入市舞稿楫，野潦断路迷樵苏。
孤树空留白屋少，平地欲缩青天舒。
犬鸡登桅叫云雾，蛟鼍上岸疑江湖。
使君视民容有蹙，忧且萧墙非颛臾。
家没半扉{上圭下黾}上灶，食不一粟糟为餔。
鹑衣鹄形避沦没，槁项髫额相携扶。
下车以来宣德意，但有宽政无急符。
溺饥沓至盖由己，食必稷奏土禹敷。
故侯遗我四百万，指此亟作民良图。
馈无所处不受是，君子货取安可乎。
分甘固欲买不语，沟清那肯同渠污。
一朝尽散色不靳，可使被泽遗匹夫。
钱从民来复还民，涂血不用子母蚨。
坐令雁泽得复集，岂但鱼沫聊相濡。
四旬奚堪水五至，十室不忍烟九无。
只求编氓易菜色，宁计私橐如匏虚。
方今污使争侵渔，溪壑不厌求赢余。
官钱花破入私帑，期限火急催民输。
贪者尽笑公迂儒，安得天下皆公迂。
哀二僧
刘克庄（宋代）

送迎懒更下禅床，撑拄犹堪坐道场。
大众□□□□病，小师忽报惠休亡。
庵荒空复留遗偈，□□□□□厚藏。
吾老此诗聊赠别，塔铭合属紫薇郎。
杂感 其三
徐瑞（宋代）

长公不肯仕，曼容亦辞官。高车与驷马，祇可誇外观。

玄凤栖昆崙，杳杳天风寒。沆瀣以为饮，朝霞以为餐。
送万季野南还
徐乾学（清代）

霜花醁酒送君还，邸舍相依十载间。惯对卷编常病眼，与谈忠孝即开颜。

折衷三礼宗王郑，泚笔千秋续马班。薄笨独驱惊岁暮，冰云寒雪满江关。
书停云壁
辛弃疾（宋代）

万事随缘无所为，万法皆空无所思。
惟有一条生死路，古今来往更何疑。
云顶山
吕陶（宋代）

崎岖上层山，十里到巍顶。天形露空阔，物态蓄深静。

群峰峙其旁，俨若挈裘领。广野辟于下，谁为画庐井。

殿阁耸盛观，松桧富清景。萧然古佛界，邈矣真仙境。

枯株吐芽蘖，晴云发祥庆。尽手矜妙逸，诗毫事奔骋。

乘高纵閒目，幽意适遐迥。班班见彷佛，历历可穷省。

兹山介两蜀，镇压犹巨屏。南连三峨巅，北距双剑岭。

东西数万里，高下几千顷。地产号充盈，天时与康靖。

民间丰岁乐，事外化日永。揽辔一登临，兹焉聊赋咏。
陈节推久在南昌寄赠
严嵩（明代）

郡阁萧条昼掩扉，窗中林岫待玄晖。东湖亦是桑乾水，应望袁山日忆归。
虞美人·春雨
李雯（清代）

廉纤断送荼蘼架，衣润笼香罢。鹧鸪啼处不开门，生怕落花时候近黄昏。
艳阳惯被东风妒，吹雨无朝暮。丝丝只欲傍妆台，欲作一春红泪满金杯。
清平乐·风消云缕
施乘之（宋代）

风消云缕。一碧无今古。欲坏上元天不许。晴了晚来些雨。莫言冷落山家。山翁本厌繁华。试问莲灯千炬，何如月上梅花。
句
杨长孺（宋代）

过眼一春春又夏，开残芍药更无花。
水龙吟（寿周耐轩）
刘辰翁（宋代）

多年袖瓣心香，重新拈出为公寿。唤起老龙，如今正是，欠伸时候。弱语闻莺，轻阴转柳，弦薰未透。信江南，自有真儒未用，须待见、衮和绣。

闻说锋车在道，更四辈、传宣来骤。蟠胸何限，天门夜对，春宫晨奏。梅子阴浓，菖蒲花老，桔槔闲后。但北关下泽，遗民社在，贺公归昼。
悼楚石和尚诗 其一
智及（明代）

潦倒奚翁的骨孙，高年说法屡承恩。麻鞋直上黄金殿，铁锡时承白下门。

烦恼海中垂雨露，虚空背上立乾坤。秋风唱彻无生曲，白牯狸奴亦断魂。
公择用前韵嘲戏双井
黄庭坚（宋代）

万仞峰前双井坞，婆娑曾占早春来。
如今摸索苍龙璧，沈井铜缾漫学雷。
山枇杷
元稹（唐代）

山枇杷，花似牡丹殷泼血。
往年乘传过青山，正值山花好时节。
乘枝凝艳已全开，映叶香苞才半裂。
紧搏红袖欲支颐，慢解绛囊初破结。
金线丛飘繁蕊乱，珊瑚朵重纤茎折。
因风旋落裙片飞，带日斜看目精热。
亚水依岩半倾侧，笼云隐雾多愁绝。
绿珠语尽身欲投，汉武眼穿神渐灭。
秾姿秀色人皆爱，怨媚羞容我偏别。
说向闲人人不听，曾向乐天时一说。
昨来谷口先相问，及到山前已消歇。
左降通州十日迟，又与幽花一年别。
山枇杷，尔托深山何太拙。
天高万里看不精，帝在九重声不彻。
园中杏树良人醉，陌上柳枝年少折。
因尔幽芳喻昔贤，磻谿冷坐权门咽。
题北村六首
张载（魏晋）

渭南泾北已三迁，水旱纵横数顷田。
四十二年居陕右，老年生计似初年。
十月十三日送孙小渠归庐州 其三
霍与瑕（明代）

幽幽江畔草，漫漫江外路。客子上归舟，相思渺无度。

相思不可上，相见知何时。别谈何容易，回首即天涯。

把酒不能欢，高山聊为弹。一鼓怨别鹤，再鼓月关山。

三鼓不成声，江波空自潺。赠此忘弹意，置君怀抱间。
秋阁晨兴
俞紫芝（宋代）

远寺一声钟，檐楹惊宿鸟。拂衣风露清，月落千山晓。
奉题董端明渔父醉乡烧香图十六首 其三
陈克（宋代）

斗酒百篇元祐初，当时流辈已萧疏。闭门日饮身强健，得见升平总不如。
白茅洞
陈洵直（宋代）

茅君职守屡经年，悬窦回中坐几仙。
酒瓮若盈吾欲客，不须灵窍仰观天。
唐郎中宅与诸公同饮酒看牡丹
刘禹锡（唐代）

今日花前饮，甘心醉数杯。但愁花有语，不为老人开。
题崔处士山居
许浑（唐代）

坐穷今古掩书堂，二顷湖田一半荒。荆树有花兄弟乐，

橘林无实子孙忙。龙归晓洞云犹湿，麝过春山草自香。

向夜欲归心万里，故园松月更苍苍。
春欲暮雪作不已简子新
家铉翁（宋代）

庭前草色浑未露，坞外桃花肯破颜。
七十日春閒过了，半分春色尚犹悭。
春闺
陈允平（宋代）

终日怀人倚翠阑，别长愁宽钏金宽。
颦眉钿叶抛鸳甃，弹泪灯花落凤盘。
梅粉有香供夜雨，柳丝无力受春寒。
阶前拾得相思子，自结罗囊绣合欢。
江南稻　至元六年四月上海姚胜一等作閧
黄玠（元代）

江南稻，雪色白可喜。去年八月天雨多，戢戢禾头尽生耳。

里正天公租，饥人若羸鬼。海獠大无知，毒螫肆蛇虺。

军府上变羽檄飞，白日森然五兵起。鼓钲动地火赩天，性命鸿毛同一燬。

古者反侧加天诛，歼厥渠魁固常理。卖剑可牛刀可犊，不忍农夫亦遭此。
玉女峰
洪炎（宋代）

玉女何时见，兹峰独挺群。古容馀佛座，虚室但炉薰。

林隐投壶电，山藏出岫云。自惭非屈宋，欲赋不成文。
西江月（春半）
朱淑真（宋代）

办取舞裙歌扇，赏春只怕春寒。卷帘无语对南山。已觉绿肥红浅。

去去惜花心懒，踏青闲步江干。恰如飞鸟倦知还。淡荡梨花深院。
祁四衍曾之燕书来约别伏枕赠之 其二
曾仕鉴（明代）

念子远行迈，采采芳洲杜。长路多虎狼，白日忽已暮。

怅彼行者多，不惜居者苦。与子连枝鸟，分飞在中路。

子去将谁因，新知不如故。在远贱易忘，良无金石固。

子其爱景光，高堂有慈母。中情苟不移，岁寒共贞素。
鬻冰咏
田锡（宋代）

赫日生炎晖，鬻冰方及时。
邀利有得色，冰消俄若遗。
两失俱无猜，虽悔安可追。
仁惠当務远，勿使失其宜。
再叠浪字韵寄玉初山中
徐坊（清代）

缄愁无复寄穹苍，咄咄书空字数行。里社追随聊结约，近郊耕凿胜还乡。

心伤蜀魄依群鸟，目断虞渊望九阳。荏苒光阴今日尽，洒将衰泪任浪浪。
悼翠姬
方荫华（清代）

堪叹弥留近百朝，严霜一夕折柔条。方期渐渐沈疴愈，岂料茫茫泉路遥。

官舍孤镫凄欲绝，旅窗冷月泪难消。伤心最是怜征客，谁共尊前慰寂寥。
偈颂十首 其四
释昙密（宋代）

春日晴，黄莺鸣，更听断崖流水声。青山叠翠，款步作程，归来烟岛有谁争。
登河山万里楼
李曾伯（宋代）

收揽河山入此楼，几年蚡冒古荆州。
目穷夕照西沉队，心到寒江东尽头。
历历雄图史南北，纷纷遗恨晋春秋。
酒边感慨凭阑久，衰柳行间数白鸥。
奉和李大夫题新诗二首各六韵 因严亭
白居易（唐代）

箕颍人穷独，蓬壶路阻难。何如兼吏隐，复得事跻攀。

岩树罗阶下，江云贮栋间。似移天目石，疑入武丘山。

清景徒堪赏，皇恩肯放闲。遥知兴未足，即被诏徵还。
谒金门·山衔日
曾揆（宋代）

山衔日。洒酒西风独立。一叶扁舟流水急。转头无处觅。
去则而舟已去，忆则如何不忆。明日到家应记得。寄书回雁翼。
琴书斋
顾逢（宋代）

不道邺侯家，有人如伯牙。
七弦真得趣，万卷足生涯。
石鼎时添火，铜瓶日换花。
高山流水罢，笔下走龙蛇。
六歌
文天祥（宋代）

有子有子风骨殊，释氏抱送徐卿雏。
四月八日摩尼珠，榴花犀钱络绣襦。
兰汤百沸香似酥，欻随飞电飘泥涂。
汝兄十三骑鲸鱼，汝今知在三岁无。
呜呼四歌兮歌以吁，灯前老我明月孤。
有妾有妾今何如，大者手将玉蟾蜍，次者亲抱汗血驹。
晨妆靓服临西湖，英英雁落飘璚琚。
风花飞坠鸟鸣呼，金茎沆瀣浮污渠。
天摧地裂龙凤殂，美人尘土何代无。
呜呼五歌兮歌郁纡，为尔遡风立斯须。
山亭夜宴
王勃（唐代）

桂宇幽襟积，山亭凉夜永。森沉野径寒，肃穆岩扉静。

竹晦南汀色，荷翻北潭影。清兴殊未阑，林端照初景。
摸鱼儿 次韵送别
周伯阳（宋代）

又匆匆、月鞭露镫，梅花江上归路。海图破碎来时线，何似彩衣低舞。

风雪暮。正望断青山，一发云横处。浩歌独举。便想见迎门，牵衣儿女，总是旧眉妩。

阳关曲，挥洒紫薇花露。妙音清远高古。经寒杨柳休轻折，摇动一溪霜雾。

邯郸步。笑布袜青鞋，去住知何许。汀鸥沙鹭。若问我重来，明年有约，今日是前度。
题唐宫歌舞图同方又韩克铣弟德远侄作
许赓皞（清代）

玉奴弦索花奴鼓，花萼楼前日初午。梨园子弟列成行，黄衣舞马登床舞。

海棠恹恹春梦惊，新谱《霓裳》初按成。三更玉笛吹入破，花影下动宫墙明。

乐极哀来足悲恸，突骑渔阳势狂纵。烽烟赤紧达神京，台省从容献歌颂。

剑门万里秋萧瑟，夜雨霖铃听不得。归来南内草荒凉，一曲《凉州》头尽白。

明光宫中啼杜鹃，金粟堆南狐兔眠。由来声色易倾国，叹息不独开元年。

变乱几令唐社屋，金鉴遗篇付蟫腹。宋公宰相守正人，可怜亦进《羯鼓录》。
梅六首 其二
谢逸（宋代）

城中桃李休相笑，林下清风汝未知。本是前村深处物，竹篱茅舍却相宜。
春日留云阁晚眺 其二
佘翔（明代）

白云深处瞰沧溟，有客凭高醉不醒。睥睨城头低落日，飞来萝月数峰青。
和许簿牡丹二首 其二
薛季宣（宋代）

清江不解蹋长芦，闷向花前问玉壶。秀色可餐谁是伴，浓装独立自应殊。

醉倾镜外归钟酒，飞尽人间几血凫。多占春风称第一，檀心知有谢来无。
禅人写真请赞十二首
释昙华（宋代）

形枯岂是持斋叟，貌古迁非入定僧。
马又不成驴不是，当头一著得人憎。
舜山寺
韩淲（宋代）

风沙跋马度平原，眼底光阴几换年。霜气挟寒涵落日，云容薄暮带孤烟。

经行野寺寻诗和，邂逅残僧把茗煎。束缚一官真自笑，可无清兴解鞍眠。
顾玄言以游赤城诸作见寄漫赋四首 其一
欧大任（明代）

石梁飞雪赤城霞，察岭欢溪处士家。金策君曾鸣玉过，西流曲曲尽桃花。
题清心堂
曹修古（宋代）

天府鞠囚三节日，霜台待漏五更时。薰风一觉清凉睡，莫问浮名高与卑。
题陈硕士母鲁恭人端居课子图
姚鼐（清代）

我识夫人夫，朝衫托京国。继遇夫人弟，幅巾江水北。

自始逮今夫，春秋三十易。当时谈宴末，偶及中闺德。

仪容黯终掩，吾友亦远隔。遥想琴瑟哀，与彼同生戚。

徒存四尺纸，绘作镫火夕。慈母如师严，雒诵殷四壁。

图中最稚儿，玉立今八尺。挂席出彭蠡，就我同书策。

万卷容可收，熊丸不复得。我闻画阏氏，泣涕甘泉侧。

憬彼休屠子，忠孝汉庭则。何况传经家，不匮名当赫。

又闻悲思者，不可为太息。怜吾失母雏，丱发初覆额。

奄垂二十年，感伤衰鬓白。
戏答陈元舆
黄庭坚（宋代）

平生所闻陈汀州，蝗不入境年屡丰。
东门拜书始识面，鬓发幸屡成老翁。
官饔同盘厌腥腻，茶瓯破睡秋堂空。
自言不复娥眉梦，枯淡颇与小人同。
但忧迎笑花枝红，夜窗冷雨打斜风，秋衣沈水换薰笼。
银屏宛转复宛转，意根难拔如薤本。
湖上赠新得意者
李龏（金朝）

湖上新正逢故人，天明骑马入红尘。凭君莫话封侯事，栲栳量金买断春。
山居杂诗九十首 其四十七
曹勋（宋代）

素怀绕列岫，乃家台山麓。人境两俱绝，事物济所欲。

芳醪澈盏白，茗饮瀹溪绿。对客调玉轸，清风入梧竹。
秋晚与友人游青龙寺
刘得仁（唐代）

高视终南秀，西风度阁凉。一生同隙影，几处好山光。

暮鸟投嬴木，寒钟送夕阳。因居话心地，川冥宿僧房。
涪州
汪元量（宋代）

晓立验樯乌，时闻鸟兽呼。
斯须风力健，遮莫水程迂。
赤岩石稠叠，白盐山独孤。
眼前犹有险，不尽更危途。
辛夷花（问韩员外）
元稹（唐代）

问君辛夷花，君言已斑驳。不畏辛夷不烂开，

顾我筋骸官束辛。辛遣推囚名御史，狼藉囚徒满田地。

明日不推缘国忌，依前不得花前醉。韩员外家好辛夷，

开时乞取三两枝。折枝为赠君莫惜，纵君不折风亦吹。
夏雨初霁题斋壁
陆游（宋代）

楸花楝花照眼明，幽人浴罢葛衣轻。
燕低去地不盈尺，鹊喜傍檐时数声。
对弈轩窗消永昼，晒丝院落喜新晴。
忽惊重五无多日，采缕缠筒吊屈平。
秋晓招隐寺东峰茶宴，送内弟阎伯均归江州
李嘉祐（唐代）

万畦新稻傍山村，数里深松到寺门。幸有香茶留稚子，

不堪秋草送王孙。烟尘怨别唯愁隔，井邑萧条谁忍论。

莫怪临歧独垂泪，魏舒偏念外家恩。
偶题
辛弃疾（宋代）

逢花眼倦开，见酒手频推。
不恨吾年老，恨他将病来。
寄灵隐圆明禅师
赵抃（宋代）

故人相别岁时多，日欲为书奈懒何。犹喜个中无间断，西轩云岫碧嵯峨。
石峡山茶盛开 其二
方逢辰（宋代）

凡卉春妍誇国色，此花阴极抱阳明。人疑芝草非时出，我谓丹砂托树生。

可惜洛中忻富贵，不知霜里蓄精英。老夫诗若宋初出，牡药如何得盛行。
早春
胡所思（明代）

每爱春来便浩歌，芳心其奈异乡何。数茎短发閒中理，三载长安梦里过。

寒谷暖回梅影瘦，霜台春静鸟声和。东风吹起豪游兴，何处亭阶月色多。
无酒叹
陆游（宋代）

不用塞黄河，不用出周鼎，但愿酒满家，日夜醉不醒；不用冠如酒，不用印如斗，但愿身强健，朝暮常饮酒。
造物不少恕，虐戏逐段新，坐令古铜榼，经月常生尘。
平生得酒狂无敌，百幅淋漓风雨疾。
造物欲以醒困之，此老醒狂君未知。
送业师黄东野先生左迁卫辉郡博
于慎行（明代）

渔阳城月多秋草，渔阳城头秋月晓。凉风飒飒吹客心，驱车远月三河道。

三河地接太行秋，倚剑悲鸣回紫骝。满堂击筑吾不乐，黯淡胡为赋远游。

先生落落闽中彦，束发床头开万卷。赋成尽拟似相如，待诏金门不召见。

明光宫里落双凫，握绶江城兴不孤。推毂难逢北海荐，抱经却授西河徒。

青毡莫道成萧索，博士古来官不薄。买骏终归郭隗台，登龙本出孙弘阁。

垂髫旧日鲁诸生，负笈从游济北城。十年不立门前雪，望断江南万里程。

蓟门烟树今何夕，白露满庭空水碧。一尊相对夜色寒，挑尽青灯话夙昔。

长歌忽漫是离筵，不尽浮云黯远天。淇园到日应相忆，万竹寒声沸百泉。
菩萨蛮（花间意）
韩淲（宋代）

小园红入春无际。新声休写花间意。一笑唤真真。香腮酒未醒。

惜芳追胜事。畅饮余诗思。无处说衷情。暗尘罗帐生。
远斋顷寄在湖日所作三诗舟中次韵
赵蕃（宋代）

黜陟无新报，山川怀昔人。
诗能言我志，贫不累吾身。
登眺尽遗胜，经行那厌频。
江头钓竿客，何物是玄真。
颂古四十四首
释法泰（宋代）

无寒暑处为君通，枯木生花又一重。
堪笑刻舟求剑者，至今犹在冷灰中。
嘉禾百咏 其二十六 射襄城
张尧同（宋代）

此地连江海，曾经古战争。干戈今不见，空有射襄名。
平生
沈辽（宋代）

平生爱闲今幸闲，投老爱山今住山。不复区区同眩事，正当渺渺出人间。
贺新郎（生朝新渌用前韵见赠，再依调答之）
赵必{王象}（宋代）

低唱芙蓉菊。有吟翁、坐拥红娇，宴黄金屋。恰则绂麟三日后，灿灿晬盘珠玉。不待梦、燕怀枫腹。自是嫦娥分桂种，伴灵椿、千岁延清福。回笑我，龟藏六。

归欤老圃鉏春绿。吾菟裘、三迳荒苔，一庭瘦竹。欲隐贫无山可买，聊尔徜徉盘谷。更管甚、云台玉局。系闭柴门传语客，道主人、高枕南窗曲。有酒蟹，此生足。
正月十四日半夜大雷雨许楙仲有诗次韵三首 其一
孙觌（宋代）

万炬红莲陆海中，车如流水马如龙。九街画鼓春声满，百柁琼艘蜡味浓。

底事狂雷翻地轴，叵堪笑电破天容。冲泥蹋雨寻归路，竹杖芒鞋取次供。
至喜亭
王十朋（宋代）

前年泊舟至喜亭，舍舟触雾登山行。身到猿啼虎啸处，至今魂梦中宵惊。

两年寒暑深山里，瘴疠侵凌身不死。七月归舟浮涨江，重见兹亭实堪喜。

世间忧喜无定形，此喜本从忧得名。须知既济有未济，勿谓江流今已平。
乙酉重九日同人由讴歌岭登钟山憩菩提庵分赋得七古
查景（清代）

铣溪源自马金落，奔作城壕恣喷礴。钟山厄险实障之，流怒激湍与石搏。

天然形胜冠衢西，百里蜿蜒环古郭。萦纡石径绕岩阿，错落云根耸锋锷。

时维秋爽景尤清，夙约登高肯辞却。不多游侣尽同心，争拂衣尘理芒屩。

多情山鸟叫钩辀，无数岩花散约婥。半山亭峻暂支筇，已揽长空出寥廓。

相携贾勇拾级升，路转山回渐开拓。一峰独压众峰青，八面虽高仅半角。

金钱牙笏竞朝参，几案文峰似锥卓。久攫世网困尘氛，快豁双眸穷绵邈。

山僧留客饷山殽，随意杯盘崇素朴。微参道妙少支言，不露焚修愈诚悫。

欲将妙笔绘沧洲，胸次林泉随寄托。兴酣更欲纵清游，啸咏殊惭继康乐。
忠显刘公挽诗二首
李弥逊（宋代）

活人忧国见平生，晚节临危志益明。
汉仗尘深远宫阙，胡裘风急半公卿。
千人致招竟不起，万户封侯却似烹。
暮晋朝梁真可忍，纷纷蝼蚁尚偷生。
拟古 其二
黄庚（元代）

骊龙有明珠，奇气久磅礴。一为鲛人采，夜半泣海若。

至宝谅难鲛，珍藏思远托。如何贱所贵，用之以弹雀，弹雀亦何惜，一去恐流落。
拨棹歌 其三十二
德诚（唐代）

香饵竿头也不无，向来祇是钓名鱼。波沃日，浪涵虚，万象牢笼号有馀。
鹊桥仙
李之仪（宋代）

风清月莹，天然标韵，自是闺房之秀。情多无那不能禁，常是为、而今时候。

绿云低拢，红潮微上，画幕梅寒初透。一般偏更恼人深，时更把、眉儿轻皱。
龙游八景·瀫水晴风
郑得彝（宋代）

鲛鮹蓝色染初匀，风皱粼粼渺水云。
安得此溪还姓冉，名高千载柳州文。
自君之出矣
雍裕之（唐代）

自君之出矣，宝镜为谁明？
思君如陇水，长闻呜咽声。
出陆
宋伯仁（宋代）

吴陵咫尺是惟扬，徒步方知去路长。
渔屋试霜芦叶老，酒家留路豆花香。
秋光浅淡人同瘦，雁影参差我共忙。
仆子莫嗟行李重，担头强半旧诗囊。
即事八首 其一
郑思肖（宋代）

举头云苍莽，何以喻吾怀。白眼世无偶，青天路可阶。

湘兰终恋楚，吴橘不踰淮。龙卧未雷雨，池塘空沸蛙。
贺李昉
窦仪（宋代）

厩成牵来哕哕嘶，马蹄随步蹑云梯。
新街锦帐达三字，旧制生坦放五题。
视草健毫从席选，受降恩诏待公批。
仙才已在神仙地，逢见刘晨为指迷。
题城山挂月堂壁
范成大（宋代）

百叠烟鬟得眼明，坐来心迹喜双清。
秋阳满地西风起，犹有啼莺四五声。
句
苏辙（宋代）

仿佛城南路，繁香扑市桥。
次韵苏翰林五日扬州石塔寺烹茶
晁补之（宋代）

唐来木兰寺，遗迹今未灭。僧钟嘲饭后，语出饥客舌。

今公食方嘲，玉茗摅噫噎。当年卧江湖，不泣逐臣玦。

中和似此茗，受水不易节。轻尘散罗曲，乱乳发瓯雪。

佳辰杂兰艾，共吊楚累洁。老谦三昧手，心得非口诀。

谁知此间妙，我欲希超绝。持誇淮北士，汤饼供朝啜。
锦绣谷亭
赵善湘（明代）

神仙楼观倚空欹，飞上金鳌背上骑。
万里江山成独立，一天云雨欲低垂。
人间安得如斯地，事外方知有此奇。
唤取谪仙来共话，从教习日醉题诗。
雨中宿竹林寺谢尉仁父见访
王之道（宋代）

幽人好客不嫌纡，带水拖泥辱顾予。
僧舍顿惊樽有酒，旅庖那顾食无鱼。
敢辞数里来相遇，要使它时付特书。
新竹茂林中扫迳，一瓯春雪少踌躇。
关河令（己亥宜春舟中）
赵师侠（宋代）

江头伊轧动柔橹。渐楚天欲暮。浩荡轻鸥，波间自容与。

岸蓼汀苹无绪。更满目、潇疏江树。此意何穷，凭谁图画取。
八咏诗 其四 霜来悲落桐
沈约（南北朝）

悲落桐。落桐早霜露。燕至叶未抽。鸿来枝已素。本出龙门山。长枝仰刺天。

上峰百丈绝。下趾万寻悬。幽根已盘结。孤枝复危绝。

初不照光景。终年负霜雪。自顾无羽仪。不愿生曲池。

芬芳本自乏。华实无可施。匠者特留眄。王孙少见之。

分取孤生蘖。徙置北堂陲。宿茎抽晚干。新叶生故枝。

故枝虽辽远。新叶颇离离。春风一朝至。荣华并如斯。

自惟良菲薄。君恩徒照灼。顾已非嘉树。空用凭阿阁。

愿作清庙琴。为舞双玄鹤。薜荔可为裳。文杏堪作梁。

勿言草木贱。徒照君末光。末光不徒照。为君含噭咷。

阳柯绿水弦。阴枝苦寒调。厚德非可任。敢不虚其心。

若逢阳春至。吐绿照清浔。
惜花
方干（唐代）

可怜妍艳正当时，刚被狂风一夜吹。

今日流莺来旧处，百般言语殢空枝。
牡丹亭
郑士洪（宋代）

绿杨深处两三家，几度凭阑看紫霞。云锦已空烟水阔，转教人忆旧时花。
偈颂一百四十一首
释师范（宋代）

无味乃真味，真味真无味。
若知真味者，更不说真味。
曾闻一饱忘百饥，今日山僧身便走。
寄答参寥五首 其三
张耒（宋代）

秦子我所爱，词若秋风清。萧萧吹毛发，肃肃爽我情。

精工造奥妙，宝铁镂瑶琼。我虽见之晚，披豁尽平生。

又闻与苏公，复与子同行。更酬而迭唱，钟磬日撞鸣。

东吴富山水，草木馀春荣。悲予独契阔，不得陪酬赓。
澡浴池戏题口号
孙传庭（明代）

圣水谁将澡浴名，不知智慧几人生。日来劫火名山遍，安得灵泉一洗清。
点绛唇
杨无咎（宋代）

散策芗林，几回来绕团团树。月明风露。平地神仙数。

准拟归来，移近东家住。应相许。为君起舞。直到高寒处。
西江月·吾道至尊至贵
王惟一（元代）

吾道至尊至贵，若非宿骨难知。直须克己至无为。方见本然天理。万化皆从中起，古今无剩无亏。若能动静不相违。可与神化何异。
题吴园二十景 其六 分江
戴亨（清代）

清江可濯缨，分来就溪壑。应有濠上人，相携看鱼乐。
渡江有怀秣陵旧游八首再寄王长公 其八
胡应麟（明代）

柱下书堪著，壶中术已传。三花留野寺，一苇渡江天。

浪息沧溟外，尘消大漠前。何须片石上，辛苦勒燕然。
奉和御製读史记诗
夏竦（宋代）

昭昭齐鲁事，千载著良箴。
欲辨为邦体，先观布政心。
变民非远略，從简是徽音。
北面无馀意，诚因惠物深。
居庸歌赠张心斋侍御
林春泽（明代）

居庸城堞摩青穹，关门跨峙虎豹雄。
千岩萧萧响戍柝，万木豹豹回悲风。
上谷云中出三辅，北门锁钥金汤固。
飞峦峭壁苍翠寒，迅湍惊涛雷霆怒。
忆余昔度关头云，边烽初息无妖氛。
儿童走卒手加额，为说潞阳张使君。
往者先帝事西巡，翠华晨渡榆河津。
六军腰横白羽箭，八骏身被金龙鳞。
驾言遥遥向西指，使君闭关不肯启。
赤心独把逆鳞批，劲气直作神羊抵。
群小口噤不敢言，乃挽六辔回东辕。
使君六月霜风冷，即今凛凛横关门。
君不见朝廷有道单于款，土木之监犹未远。
穆王马迹穷昆仑，千载祈招徒恳恳。
呜呼！张公之力能回天，况当揽辔澄九埏。
吾将望尔于泰华之山巅。
华亭顾道友儿女俱出家求颂
释正觉（宋代）

儿儿女女著袈裟，留得闲身具在家。
不作丘坑看觉地，当鉏荟蘙种昙华。
深藏北斗端能许，吸尽西江始较些。
三界脱然亡影像，净名居士好生涯。
赠陈公益
黄庭坚（宋代）

陈子善学问，正色鉏其骄。
束身居言前，析理在意标。
心随出处乐，性与寂寞超。
安安而雅雅，不以行险徽。
王良驭骥子，冉弱六辔调。
自吾与之游，忘味如闻韶。
志道斯近神，庄生说承蜩。
顾恐陈子止，谁能中道要。
我求一饭饱，黄绶强折腰。
取舍不由己，悲哉马衔镳。
长啸天地闲，搔首独无聊。
雅约青山云，伊人与逍遥。
有如渝此盟，白日尚昭昭。
平时多英豪，楚楚在本朝。
吾徒固长物，分当老箪瓢。
感寓三首
戴复古（宋代）

谊利不同道，盛衰何用疑。
布衣甘寂寞，纨袴自矜持。
勿谓人为巧，待观天定时。
铜山或饿死，富贵五羊皮。
和袭美寄题镜岩周尊师所居
陆龟蒙（唐代）

见说身轻鹤不如，石房无侣共云居。清晨自削灵香柹，

独夜空吟碧落书。十洞飞精应遍吸，一簪秋发未曾梳。

知君便入悬珠会，早晚东骑白鲤鱼。
题惟晤师斑竹杖
强至（宋代）

蜀江濯锦含文漪，竹生江岸初绿滋。
锦波一浸入竹肌，万洗不落斑在皮。
又闻泪点洒舜妃，遗迹渐染传今时。
搯不受爪滑可持，隐起高节无屈欹。
江神虽宝莫自私，烟根忽逐霜刀离。
截而为杖得者谁，庞眉大士今一枝。
{左文右扁}斓颇与坏衲宜，朝跻山巅暮江湄。
山备兕虎江蛟螭，尔杖未折莫汝危。
足力自健无险巇，安用童子两肩为。
当年常竹纹无奇，犹托变化神葛陂。
况此已是斑龙儿，长恐一旦风云随。
复整头角还天逵，未必久为师有之。
醉花阴
沙宛在（明代）

翡翠楼头风几阵。断送残红尽。薄暮掩罗帏，睡鸭香寒，冷却沉檀印。

梦回宝枕垂云鬓。愁压蛾弯损。窗外雨声疏，响入芭蕉，又是黄梅信。
新亭
张栻（宋代）

风景自今古，斯亭今是非。
绝怜江水去，还有故山围。
得失同千虑，成亏共一机。
所思惟谢傅，不但胜淮淝。
饯明守林郎中致语口号
史浩（宋代）

圣主留神惠兆民，循良奉诏莫辞频。才闻五裤喧三辅，又拥双旗镇七闽。

操袂不须成作恶，举觞方喜上通津。日边正拟登黄霸，会见槐庭衮绣新。
杂述
林泳（宋代）

人生作计蛇添足，世事难知卵有毛。
养得元身差快乐，具他法眼始孤高。
衡门晚眺
陆游（宋代）

幽居端似玉川生，茅屋支撑不更营。
青旆荒寒增酒兴，锦囊零落负诗情。
残无色榇斜阳远，落叶飞如野鸟轻。
徂岁峥嵘忽如许？雁来又过会稽城。
浣溪沙（有赠）
苏轼（宋代）

惟见眉间一点黄。诏书催发羽书忙。从教娇泪洗红妆。

上殿云霄生羽翼，论兵齿颊带风霜。归来衫袖有天香。
江上寄山阴崔少府国辅
孟浩然（唐代）

春堤杨柳发，忆与故人期。
草木本无意，荣枯自有时。
山阴定远近，江上日相思。
不及兰亭会，空吟祓禊诗。
月夜登城闻军士吹笛
姚燮（清代）

月明军帐肃刁鼙，鬓影摇摇短柳枝。远海无澜横岛屿，平原有露拂旌旗。

乍闻激笛吾能和，苦尔乡心静自知。萧瑟关山同古夕，几多思妇梦凄驰。
鸳鸯湖棹歌　之八十八
朱彝尊（清代）

百花庄口水沄沄，中是吾家太傅坟。
当暑黄鹂鸣灌木，经科红叶映斜曛。
次韵子真会灵源庙池亭
黄庭坚（宋代）

系马著堤柳，置酒临魏城。
人贤心故乐，地旷眼为明。
十年风烟散，邂逅集此亭。
悲欢更世故，谈话及平生。
折腰督邮前，勉强不见情。
世味曾淡薄，心源留粹精。
晴云有高意，阔水无湍声。
谁言王安丰，定识阮东平。
闰三月朔日将赴辽左留别吴中诸故人
吴兆骞（清代）

蓟门三月柳堪折，玉关迁客肝肠绝。结束征车去旧乡，矫首天南恨离别。

忆昨胥台事侠游，才名卓荦凌王侯。黄童雅擅无双誉，温峤羞居第二流。

相将日向春江曲，阖闾暮前草初绿。彩鹢春风客似云，珠帘夜月人如玉。

少年行乐恣游盘，夹道飞花覆锦湍。按歌每挟茱萸女，驻马频看芍药栏。

筵前进酒题鹦鹉，一日声名动东府。拟从执戟奏甘泉，耻学吾丘能格五。

去年谬应公车征，骏马高台几度登。自许文章飞白凤，岂知谣诼信苍蝇。

苍蝇点白由来事，薏苡偏嗟罹谤议。赋就《凌云》只自怜，投人明月还相弃。

身婴木索入圜门，白日阴沉欲断魂。北燕漫说邹生哭，东海谁明孝妇冤？

衔冤犴狴悲何极，慷慨陈词对岩棘。幽怨空教托《楚辞》，严威竟已罹秦格。

忽承恩谴度龙沙，边草茫茫去路赊。名列丹书难指罪，身投青海已无家。

销魂桥畔谁相送，一曲芦笳自悲痛。皂帽惭非避世人，青山何处思乡梦？

乡心日夜绕江干，江柳江花不复攀。万重关塞行应遍，十载交游见欲难。

从此家山等飞藿，满眼黄云横大漠。自伤亭伯远投荒，却悔平原轻赴洛。

一向冰天逐雁臣，东风挥手泪沾巾。只应一片江南月，流照飘零塞北人。
九月既望蔡氏景贤书屋张筵赏菊率成七绝六章并五排一首 其六
王恩浩（清代）

酸风瑟瑟怯衣单，烛灺羹残兴亦阑。天似怜人归去晚，故教冷月出云端。
读朱先生云谷诗
赵蕃（宋代）

昔在龙门胜，只今云谷居。
吾州端不远，曷日从篮舆。
端午内中帖子词·皇后阁
王珪（宋代）

侍儿清晓进仙裳，玉管齐调奉帝觞。
应有瑶箱旧时燕，直随歌舞到昭阳。
张徽猷挽诗二首 其一
汪藻（宋代）

家有平津旧学传，人材嘉祐至和前。运筹惯倚将军树，画诺频分刺史天。

字得钟王真楷法，心超粲可祖师禅。零陵宴寝公重到，父老追思静治年。
哭王础尘十首 其二
陈恭尹（清代）

武昌江上覆舟时，天道悠悠莫可知。总是人间不成事，廿年重活更何为。
赠郑曼季诗四首 南衡
陆云（魏晋）

一
南衡惟岳。
峻极昊苍。
瞻彼江湘。
惟水泱泱。
清和有合。
俊乂以藏。
天保定尔。
茂以琼光。
景秀蒙汜。
颖逸扶桑。
我之怀矣。
休音峻扬。
二
穆穆休音。
有来肃雍。
沉波涌奥。
渊芳馥风。
傃虚养恬。
照日遗踪。
考盘遵渚。
思乐潜龙。
我之怀矣。
寘尔华宫。
三
和璧在山。
荆林玉润。
之子于潜。
清辉远振。
克称輶德。
作宝有晋。
和声在林。
羽仪未变。
我之怀矣。
有客来信。
四
风云有作。
应通山渊。
清琴启弹。
宫商乘弦。
类族知感。
有命自天。
夷叔希世。
犹谓比肩。
矧我与子。
姤会斯年。
我之怀矣。
其好缠绵。
五
古人有言。
诗以宣心。
我之怀矣。
在彼北林。
北林何有。
于焕斯文。
琼瑰非宝。
尺牍成珍。
丰华非妙。
得意惟神。
河鲂登俎。
遭逢清川。
偈颂二十四首
释智遇（宋代）

旧去新来懒送迎，岩间冢下见枯形。
忍成残腊半宵梦。侩地寒檠两岁灯。
达磨携履赞
释子益（宋代）

赤双脚，携只履。
自东自西，谁不识你。
最难掩是当门齿。
和姚令威春阴四绝
王之望（宋代）

雨过山村绿满陂，红芳渐少翠阴低。
春风吹草依然碧，潮水浮花却自西。
和牛相公雨后寓怀见示
刘禹锡（唐代）

金火交争正抑扬，萧萧飞雨助清商，晓看纨扇恩情薄，

夜觉纱清刻数长。树上早蝉才发响，庭中百草已无光。

当年富贵亦惆怅，何况悲翁发似霜。
雪中过伊南
李处权（宋代）

低阴漠漠水漫漫，杨柳如丝不忍看。
见说山前风更恶，杏花无处避春寒。
送罗仲仁试艺南宫
杨万里（宋代）

绍兴廉吏谁第一，君家郎罢真无匹。
腰缠墨绶不请钱，妻啼儿无穷刮骨。
清无人知有天知，四囝三筒攀桂枝。
不应一个独见遗，今秋君与一鹗飞。
君不见吾州状元晚得意，董公五十有三岁。
君今加渠更三年，春风射策君勉旃。
寄圣俞
刘敞（宋代）

徘徊帝城里，独咏有所思。故人昔别此，秋风今若兹。

流水去不已，新雁来有期。寄声可相及，一见慰天涯。
鹧鸪天（寿熊左史）
黄定（宋代）

间世文章万选钱。清时平步八花砖。大开紫府瑶池宴，正是橙黄橘绿天。

金烛里，玉堂前。翰林元是武夷仙。雍容草罢明堂诏，留取天香馥寿筵。
星夕前露坐观行云作
卫宗武（宋代）

一气有聚散，变化莫能测。
氤氲弥太虚，肤寸繇触石。
翕如华盖张，纷若纤纩擘。
缉缉鲸布鳞，翩翩凤展翼。
祥或旗为黄，祲或珥为赤。
友风而子雨，俄如番墨汁。
白衣与苍狗，怪装殊不一。
露坐晚观天，时近双星夕，
霭霭从何来，於粲绚金碧。
突如怒涛涌，屹若奇峰立。
黼黻盛彰施，文绣烂组织。
良由天孙巧，匪自屏翳出。
我不为柳州，去拙有所乞。
我不效汾阳，荣进占所得。
但愿焕有章，落笔在五色。
毋使若贝锦，胥谗以作慝。
作业哉杼轴空，民力敝东国。
安得化为缯，散温浩万匹。
衣被此一方，群黎遍尔德。
仍须语河鼓，牵牛勤负轭。
勉耕左角田，雨作蒸民粒。
穰穰俱满家，庶以给冗食。
竹枝词九首·其七
刘禹锡（唐代）

瞿塘嘈嘈十二滩，人言道路古来难。(人言 一作：此中)
长恨人心不如水，等闲平地起波澜。
涿州
蒋廷锡（清代）

远树微茫缀碧空，范阳驿畔塔铃风。惊回驴背江南梦，恍似金山落照中。
菩萨蛮（六月十三日，同官携具，以予被荐）
郭应祥（宋代）

转头又是清秋近。晚风淅淅凉犹嫩。多谢客携觞。空惭画饼章。

中亭明月可。未要亲灯火。十阅望舒圆。归期在眼前。
句
晃逈（宋代）

介居僧尚杂，警听鹤犹聋。
题意大师房
曾几（宋代）

头白高僧心已灰，石菖蒲长水蕉开。
庄严茗事炉烟起，不用关防俗子来。
自嘲
陆游（宋代）

身卧孤村日，年当大耋时。
贫忧偿酒券，嬾悔许僧碑。
轮税质耕犊，饭医烹伏雌。
劳生不须叹，随事且支持。
偈颂七十八首
释正觉（宋代）

掣鼓夺旗，往往光影里走作。
停机息杼，往往死水里浸却。
衲僧机，稳下脚。
没窠臼，莫栖泊。
月树不啼猿，雪巢无宿鹤。
玄微及尽类难齐，千手大悲难摸索。
月夜过东林精舍
顾朝泰（清代）

微步揽夜色，悠悠闻木鱼。叩门乞新茗，清绝趣有余。

明月岂爱我，先我来精庐。松风响更寂，竹露滴复徐。

深谈月华转，坐听三更初。
阳澄湖歌有序
邓云霄（明代）

虹拖飓母龙吼云，巨浪直上翻高旻。扁舟系缆不敢发，须臾雨霁浪全歇。

雷声隐隐度远山，霞气盈盈漾轻碧。挥杯酹河伯，为尔笑大方。

来牛去马不复辨，论蛙语鳖聊相忘。雄风怀袖里，三啸棹歌起。

洞庭缥缈七十峰，片片芙蓉立仙子。酒酣命客吹玉箫，青翳玄鹤不待招。

遥忆吴王歌舞后，锦帆天外落归潮。归潮已没鸱夷革，此中怨结潮头白。

昔日曾闻市井喧，千年忽变鲛人宅。为我诅河伯兮何不仁，荒田满目兮愁吾人。

萑苇丛生鹅鹳喜，打鱼供税多酸辛。代民请命胡为者，欢息湖滨泪潸下。

阳城能复作宣房，县令自甘沉璧马。精卫徒劳心血枯，沧桑何止历阳都。

功成却羡扁舟客，落日归心寄五湖。
城中牡丹推高皇庙园迟适联骑往观归报未姚戏
苏辙（宋代）

汉庙名园甲颍昌，洛川珍品重姚黄。
雨余往看初疑晚，春尽方姚自不忙。
争占一时人意速，养成千叶化功长。
老人终岁关门坐，花落花姚已两忘。
岁杪思亲
张鈇（明代）

强对青灯酒，遥瞻白发亲。
愁深知有夜，客久似无春。
短烛千山梦，虚舟万里身。
梅花东阁外，又向故园新。
九江朱长卿 其三
林希逸（宋代）

班行一见便欢然，意气相求似夙缘。得古鼎彝多鉴定，常时樽俎每招延。

郊吟愈和曾成轴，晋帖唐碑不计钱。见说旧藏今散尽，传家犹幸子能贤。
池中白莲
孙华孙（元代）

蕊宫夜凉张暑晏，仙姝散花水晶殿。
霞绡中单云锦缘，黄金为房玉为钿。
翠旌导前宝盖殿，霓裳中序按未遍。
一人素衣持羽扇，欣然中立白玉弁。
群姝被酒酡发面，冠佩倾然醉相盼。
彼峨弁者色不变，以口承露不肯咽。
终然贞白难为荐，独向西风抱清怨。
思归
黎瞻（明代）

丹心依北极，红蓼阻南乡。灯晕寒侵眼，虫声细傍墙。

角怜城阙暮，梅忆石门香。永夜相思梦，浑如玉塞长。
自安州改陆泛小艇趋保定即事五首 其四
王世贞（明代）

高原出残黍，雨色似蒹葭。搔首云徐叶，回桡浪欲花。

鱼龙更故宅，蛙黾竞生涯。银汉翻应浅，难呼使者查。
十闰诗 其二 闰花朝
成鹫（清代）

花发朝还暮，花时去复回。方将踏青候，又逐看花来。

所惜韶华老，频教羯鼓催。春风如有待，不放刺桐开。
再和前韵答隐父二首
郭印（宋代）

吾宗枝干衰，弱植念孤独。
结交得此君，蒹葭倚琼玉。
即之不忍去，爽气如可掬。
初观爱柯茎，久坐穷节目。
细叶裁云新，深根封藓绿。
从今净两眼，不数山中木。
世路繁荆榛，相将隐空谷。
直须丹凤来，采实虞庭宿。
壬子秋过故宫十九首 其十九
宋讷（明代）

云霄宫阙锦山川，不在穹庐毳幕前。萤烛夜游隋苑圃，羊车春醉晋婵娟。

翠华去国三千里，玉玺传家四十年。今日消沈何处问，居庸关外草连天。
和乐道
韩维（宋代）

红旆重来镇故乡，吏民欢喜指牙床。
忽颁优渥垂天诏，仍许衰残守郡章。
自笑木鸡犹独立，人嗟竹马漫相将。
君皇念旧恩非浅，南北圭符各一方。
雷塘二首 其一
苏大年（元代）

吴公台下雷塘路，锦缆牙樯行乐处。当年玉树后庭花，梦里相逢惜春暮。

君不见东家北舍人未归，落花满地蝴蝶飞。
湖风不顺
郑清之（宋代）

推篷滉漾失船踪，万顷玻瓈在沌东。
政恋湖光挟山色，知心龙伯赠横风。
客至
吕诚（元代）

幽窗谈笑话平生，旧砚磨穿笔代耕。白发满头难讳老，青山排闼故多情。

桃花灼灼浑无语，春雨潇潇尚未晴。明日兰舟休便发，南邻笋蕨巳堪烹。
寄皇甫庭
赵复（元代）

寄语江南皇甫庭，此行无虑隔平生。眼前漫有千行泪，水自东流月自明。
寄题四明吴协拙轩二首 其二
孙觌（宋代）

老罢谁当问喘牛，羁栖具作寄巢鸠。盖茆一把藏吾拙，便是元龙百尺楼。
颂十玄谈·还源
释印肃（宋代）

一带峰峦云更遮，倒骑铁马过流沙。
东西南北中央佛，共饮乾坤一碗茶。
春从天外来
王吉昌（元代）

名利如何。叹六朝七国，五霸山河。几多兴废，一梦南柯。光阴暗里消磨。悟云山烟水，好归去、策杖披蓑。任春秋，乐调神养气，行止蹉跎。家园雪梅火枣，酝玉壶潋滟，满泛金波。烂饮醺醺，神游云外，真乐自在吟哦。伴清风明月，通天爽、飞舞婆娑。泄冲和。证鸿ㄨ体段，超彼波
中秋前两日别刘彦纯彭仲庄于白马山下
杨万里（宋代）

匆匆离合梦非梦，续续谈谐眠不眠。莫道对床容易著，试思分手几何年。

长亭更放金荷浅，后夜谁同璧月圆。要得长随二三友，不知由我定由天。
送胡教授之沅水任
姚勉（宋代）

君今鸣木铎，名与芷俱香。
后夜月千里，美人天一方。
往追湖学躅，更挈楚臣芳。
了却皋比事，归来振鹭行。
偈颂一百五十首
释心月（宋代）

空手把锄头，步行骑水牛。
人从桥上过，桥流水不流，
动地清风桥未休。咄，
下座佛殿，别听因由。
月五日亦初五，那堪时正午。
采药药最灵，问疾疾即愈。
陈谓老见过云今年六十有九将预为周身之防余曰君定未死不如觅钱沽酒耳用戏成拙句赠行
赵汝腾（宋代）

荷锸自随刘伯伦，裸葬旧闻杨王孙。伟哉二子真旷达，身虽殒王名独存。

要知形骸本外物，中有妙用超六根。火风地水归四大，梦幻泡影何足论。

君不见桓魋石椁秦铁户，歌钟未彻野火焚。不如得钱即沽酒，时时醉倒三家村。
满庭芳 雨后月
熊琏（清代）

蕉叶无声，桐阴犹湿，长空洗净尘埃。素华千里，一色澈清淮。

应是嫦娥新浴，晚妆罢、海上飞来。云鬟动、轻风披拂，香雾满天街。

玉箫何处是，隔花庭院，临水楼台。怕良宵易度，著意徘徊。

十二珠帘乍捲，松梢鹤梦觉还猜。问谁向、浮云深处，弦管试吹开。
出都作
金以成（清代）

四库横陈足老饕，南鱼岂比北徐高。座中客笑羊公鹤，帐底人窥魏武刀。

到处啖名如画饼，几番检韵失题糕。翠光零落炎州冷，重为山鸡惜羽毛。
山中忆兄弟
项容孙（宋代）

鸿雁不成行，飘零岁月长。
一身三处梦，五夜九回肠。
积雪欺茅屋，孤灯照锦囊。
何当听夜雨，却话此凄凉。
登西石岩不与口占
王恭（明代）

狂客登山逸兴新，欲同清赏愧无因。此身得似同林鸟，飞去飞来不属人。
题开元商学士所作眉山春晓画壁
朱晞颜（宋代）

殊庭旭日移清樾，滉漾晴窗明积雪。山翁解带凌清寒，一扫穷积幻银阙。

流澌溶泄春浪生，蛾眉洗妆鬟髻青。盘空飞磴三百里，彷佛中有巴猿声。

参差古木缘云立，独拄西南天半壁。卧看参井悬高秋，不假丹梯手亲摘。

人间无此山水佳，何年瀛海来仙崖。不应苍翠掩春昼，云气日夕屯空斋。
登永济寺阁寺是中山王旧园
姚鼐（清代）

中山王亦起临濠，万马中原返节旄。坊第大功酬上将，江天小阁坐人豪。

绮罗昔有岩花见，钟磬今流石殿高。凭槛碧云飞鸟外，夕阳天压广陵涛。
泛歙溪用老杜诗青惜峰峦过为韵 其一
胡舜陟（宋代）

港净千寻碧，峰回两岸青。鹭飞烟漠漠，猿啸竹冥冥。

鸡犬闻声地，云霞蔽隐扃。桃源疑此是，时复问渔舲。
风幡竞辨
释重顯（宋代）

不是风幡何处著，新开作者曾拈却。
如今懵惮痴禅和，谩道玄玄为独脚。
哲宗上太皇太后册宝五首
佚名（隋代）

总裁庶政，拥佑嗣皇。
金羽玉简，烂其文章。
众歌警作，筦声将将。
保安四极，降福无疆。
了翁谪廉欲置华严托余将来以六偈见寄其略曰杖头多少闲田地挑取华严入岭来次韵寄之 其三
释德洪（宋代）

平生百事耳边风，尽听人嘲诈哑聋。跌著起来还一笑，何须半夜上孤峰。
古意
邹亮（明代）

妾如江边花，君如江上水。
花落随水流，东风吹不起。
重题间字韵
刘攽（宋代）

栋宇云生覆画栏，御风身在杳冥间。露头不觉吹乌帽，热手犹须握冷环。

欲断嘶蝉仍自续，倦飞孤鸟亦知还。君看老骥惊秋意，日暮凉生十二闲。
满江红 立秋
钱孟钿（清代）

秋到银床，阑干外、暮云千叠。凝望眼、一天凉露，断蝉悽咽。

玉宇犹涵遥海雾，金风欲动高梧叶。更谁家、少妇倚楼时，闻孤笛。

杨柳岸，菱歌歇。摇落尽，江潭色。倩长绳难系，尽教虚掷。

纨扇不须怜素影，银河亦自伤离别。问何人、吹彻玉笙寒，眉峰碧。
黄葵花
韩维（宋代）

春花夏蕊已飘零，秀出秋芳一朵倾。
禀赋定应全得土，遮围须合尽雕琼。
鹄衣照水匀颜色，仙袂无尘莫壮名。
应笑菊花妍意少，篱边冷落伴渊明。
过大孤山
余靖（宋代）

有形天地分，设险山河壮。
孤山镇南服，峨峨楚之望。
中立亡所倚，屹然怪其状。
石嵾入春空，翠柱搘秋浪。
片时起雪痕，万顷排霜杖。
噫气专呼吸，横流以溟涨。
行人多躁进，那解明得丧。
不顾风涛险，半就江鱼葬。
挂席经其旁，往往乞灵贶。
遂因孤独名，塑立轻盈像。
绰约姑射姿，梦魂巫峡想。
如何方面祠，终古承其妄。
五岳视三公，降杀不过两。
不然为子男，何以通祀享。
四气均分风，条融各有掌。
避其狂怒势，亦可利攸往。
亭育天地心，凭险恣荡漾。
正直鬼神德，非名奚独飨。
不使悔吝侵，庶几忠信仗。
在人不在神，勿为虚稽颡。
客路
朱继芳（宋代）

闺合空相忆，那知客路艰。
背人前去鸟，迎面远来山。
夜泊孤灯悄，晨装片月弯。
猿声不知处，杳杳白云间。
寓高邮禅居寺
晁说之（宋代）

冰霜岁暮时，泽国更何为。
菰米经寒涩，芦门避乱宜。
小人夸羯虏，志士忆京师。
欲语残僧笑，君归未可期。
夏时对酒歌
皇甫汸（明代）

春光奄忽朱明移，华丹委谢柔绿滋。白日幸长走苦热，清夜虽短坐忘疲。

美人邀我入兰室，临池伏槛待月出。左宦空嗟轩冤年，閒居忍负琴尊日。

万物萍浮无定踪，一身瓠落竟难容。江边冉冉老将至，世上悠悠时未逢。

文章自古俱寂寞，富贵何如且行乐。云梦徒誇献赋田，天禄终惭校书阁。

黄金为垒白玉浆，朱弦锦瑟泛清商。若为劝饮须酩酊，我为高歌生慨慷。

明月渐升烛方灭，凉飔徐来缨欲绝。莫愁残夜已栖乌，但恐先秋早鸣鴂。
移居始定有成
金学莲（清代）

健羽知秋亦倦迁，白云无际掩柴关。才当尽处思投笔，望转奢时想买山。

俗客不来因好静，古书相对可消闲。祇应烂醉南窗酒，十月芙蓉已半殷。
减字木兰花·冷香浮动
贺铸（宋代）

冷香浮动。望处欲生胡蝶梦。晓日曈昽。愁见凝酥暖渐融。

鼓催歌送。芳酒一尊谁与共。寂寞墙东。门掩黄昏满院风。
再赠平首座
王炎（宋代）

南涧谁人扫劫灰，行缠恰自冷泉回。
式公昔日曾留誓，大用今泉乃再来。
应是伽蓝当更造，岂关回禄故为灾。
上头更有华严界，弹指重重殿合开。
驾幸太学
李之纯（宋代）

羽卫金舆焕彩章，天街端去入虞庠。
严师致奠初加拜，延讲终篇不计行。
万乘屈尊先郡国，诸生赐坐亚侯王。
辅臣归美荣歌咏，首发清风政事堂。
致政龙图给事吴公挽词二首
韩元吉（宋代）

勇退湖山地，心期白傅论。
仙风占苍岭，乐土并桃源。
壮节传交旧，儒科付子孙。
修龄才八十，殄瘁只声吞。
和苏适春雪八首
张耒（宋代）

不死松篁劳借问，未开桃李与催妆。
已饶艳女纤腰舞，偏犯贫儒百结裳。
河州正月十五夜有感
解缙（明代）

少年行坐依慈母，送腊迎春事樽俎。自从元日说阴晴，且向岁时将十五。

儿童夹路爆竹喧，高引红灯笑嫫姥。青狮傀儡动地来，歌钟彻夜兼鼙鼓。

驱傩击筑斗喧呼，剪纸拈花作歌舞。黄金蛟龙珠翠鳞，十丈流泉口中吐。

登州海市未足怜，河阳花县何须数。我家不与世俗同，弟兄伯叔联簪组。

满堂宾客皆雄奇，新吟健笔争蜂午。我时七步诗即成，诸生学士观如堵。

年年岁岁盛繁华，只说江南好风土。那知少壮遇有殊，欢乐相兼又愁苦。

布衣十五步蟾宫，年年看灯天九重。金门夜开星斗落，玉柱尽作扶桑红。

群仙邀我饮河鼓，大醉尚吸沧溟空。南风飘飘亲舍远，乘之便往辞飞龙。

十年宫锦灯花下，都与从前欢乐同。一从秋暑别京国，山川万里音书隔。

东风一夜百花开，散与羁怀助吟癖。湛阳江月暂淹留，何侯祠前听棹讴。

江船万烟芙蓉渚，赛杀两岸琉璃毬。今夕何夕在河州，平生之交欢相酬。

微霰飘洒灯不收，更催添注龙鳞油。醉来身披紫绮裘，移船更作汗漫游。

岂知夜永风雪道，冰作灯笼森白矛。逐日沥冻成以鞲，衬以五彩悬银钩。

大雪大似金兜鍪，我疑天公与人谋。剪下玉屑如雕镂，边城凉薄天所赒。

真成玉宇兼琼楼，烹龙炮凤楼上头。他人异域自风流，羁客向隅双泪流。

任他欢乐弹箜篌，严亲念我应不休。灯光为我达宸旒，相思何日大刀头。
用前韵谢吴知府
释宝昙（宋代）

闻道江南庾子山，新诗脱手意长闲。
未尝临镜嗟迟暮，更约何人共往还。
我有茅茨依橘柚，自怜风雨竄荆蛮。
悲欢怨怼三千首，乞与无思为一删。
挽外舅二首
许月卿（宋代）

月卿方髻时，公欲东床之。
我姑已黄土，公鬓正青丝。
忽忽成今古，茫茫问孰谁。
但成抱茂子，洒泪读新碑。
秋夜忆兄
释文珦（宋代）

石房清睡熟，犹拥黑貂裘。
乡远难为梦，山深易得秋。
脊令空在咏，蟋蟀暗生愁。
何日潜溪岸，吟诗共倚楼。
貂裘换酒 写愤，步冰持原韵
潘榕（清代）

世事为然否。向青天、几番欲问，扪心搔首。可笑螳螂蝉未捕，黄扪来居其后。

莫鄙那、绳枢瓮牖。安命固穷行素位，不随他、狗苟供奔走。

相比较，孰妍丑。

折腰恰似三眠柳。惯人前、谈忠说信，称朋道友。背面阴谋迎面谄，真算论交肉酒。

满腔里、牢骚僝僽。碎罢瑶琴磨罢剑，醉昏昏、乱击狂歌缶。

如此愤，是谁有。
暇日饮酒辄用靖节先生韵积二十首 其七
俞德邻（宋代）

三闾爱秋菊，浥露餐落英。独醒鄙众醉，乃觉非人情。

楚亡如厦仆，一木那支倾。离骚固愤切，聒聒如蛩鸣。

餔糟何必恶，一醉观我生。
汉铙歌十八曲 其二 思悲翁
王世贞（明代）

思悲翁，徂何之。玄云𣉂阴，霜霰如期。山耶溪耶，斧枯网冰，于胡不归。

炊麋作饭，翁不及饭。胡不从之游，将庐井是挽。
忠文洪相公挽辞 其一
释文珦（宋代）

间气钟河岳，深衷悟冕旒。雄文惊万古，劲节凛高秋。

清庙弦何绝，明堂柱不留。我生蒙许与，洒泪莫能休。
山中
王安石（宋代）

随月出山去，寻云相伴归。
春晨花上露，芳气著人衣。
豫撞登舟作
何中（元代）

城南无树识神仙，閒往閒来四十年。西岸青山东岸塔，为谁相对老秋烟。
途中寒食
白居易（唐代）

路傍寒食行人尽，独占春愁在路旁。马上垂鞭愁不语，风吹百草野田香。
句
王贞白（唐代）

太阳虽不照，梁栋每重阴。（廊下井，以下《吟窗杂录》）

白下未逢媒，对景且裴回。（丑妇）

别酒莫辞今夜醉，故人知我几时来。（合赋）

改贯永留乡党额，减租重感郡侯恩。（洪景卢《野处集》

载赴选别太守句，贞白自注：蒙本州改坊名为进贤，

并减户税）